**Myyrmäen kirkko** on Vantaan Myyrmäessä, Louhelan rautatieaseman kupeessa sijaitseva vuonna 1984 valmistunut kirkko.

Myyrmäen kirkko on Vantaankosken seurakunnan pääkirkko. Kirkkosalin lisäksi rakennuksessa on kappeli, kaksi seurakuntasalia, kirkkoherranvirasto sekä päiväkerho- ja nuorisotilat. Kirkkosaliin mahtuu 450 henkeä, seurakuntasalien kanssa yli 700 henkeä.  Vuosittain kirkkoa käy katsomassa noin 1500 matkailijaa.

Pitkään vaivanneiden sisäilmaongelmien vuoksi kirkko on ollut peruskorjauksen vuoksi suljettuna maaliskuusta 2019 alkaen. Vantaankosken seurakunnan toiminta on siirtynyt korvaaviin tiloihin Myyrmäen aseman ja kauppakeskus Myyrmannin kupeessa sijaitsevaan Virtataloon. Väliaikaisessa "Myyrmäen Virtakirkossa" voidaan järjestää jumalanpalveluksia, muistotilaisuuksia, häitä, kastetilaisuuksia sekä muita juhlia.

Rakennus
--------

Polveilevaa julkisivua koillisesta.
Myyrmäen kirkon on suunnitellut arkkitehti ja akateemikko Juha Leiviskä. Kirkkoa on sanottu Valon kirkoksi. Sen levymäisten seinä- ja kattopintojen välistä siivilöityvä valo luo alati muuttuvia kuvioita sisätiloihin. Näennäisen satunnaisesti sijoitetut lukuisat lamput näyttävät leijuvan avarassa tilassa, ja kullanhohtoisina ne erottuvat kirkon muuten vaaleasta ja rauhallisesta sävymaailmasta. Kirkkorakennuksen ulkoseinät on vuorattu vaaleanruskeilla tiilillä. Kirkko kohoaa viereistä ratapengertä ja rautatieasemaa korkeammaksi. Kirkon kapea muoto säästi tontin valkovartista koivikkoa, joka sointuu kirkon polveileviin julkisivuihin.

Alttari, saarnastuolia vastaava puhujakoroke ja kastemalja ovat pitkällä sivulla, minkä vuoksi kaikki istumapaikat ovat suhteellisen lähellä alttarialuetta, jolloin puheen kuulee hyvin. Urut on sen sijaan sijoitettu lyhyelle sivulle, jolloin kirkkosali toimii hyvin musiikkisalina.

Kirkon alttariseinän tekstiilitaideteoksen *Valoa kohti* on suunnitellut kutsukilpailun voittanut Kristiina Nyrhinen.

Kirkkosalin hyvä akustiikka tarjoaa erinomaiset puitteet konserttien ja muiden musiikkitilaisuuksien järjestämiseen. Kolme sormiota ja 36 äänikertaa käsittävät urut ovat Kangasalan urkurakentamon vuonna 1986 rakentamat ja soinniltaan pääosin barokkityyliset.

### Peruskorjaus

Myyrmäen kirkko on suljettu peruskorjauksen vuoksi. Sisäilmaongelmista kärsinyt kirkko on ollut pois käytöstä vuodesta 2019. Peruskorjaushanke on alkanut huolellisella suunnittelulla. Korjaustyöt paikan päällä alkavat syksyllä 2022. Peruskorjauksen on määrä valmistua loppuvuodesta 2023.

Myyrmäen kirkkoa korjataan perusteellisesti ulkoa ja sisältä. Myös taloteknisiä järjestelmiä ja piharakenteita uusitaan. Kirkon rakenneratkaisut ovat olleet tyypillisiä rakennusajankohdalle, mutta nykyisin ne on huomattu toimimattomiksi.

Korjauksessa huomioidaan rakennuksen arkkitehtoninen arvo. Kirkon ulkoasu ja kirkkosali säilyvät pääpiirteissään saman näköisinä.

Kirkon peruskorjaus alkoi maaliskuussa 2023 suojaustöillä ja osittaisilla purkutöillä. Tarkoitus on uusia rakennuksen talotekniikka ja parantaa rakenteiden tiiviyttä, sillä se on ollut suurin syy sisäilmaongelmiin. Peruskorjauksen kustannusarvio on noin 12 miljoonaa euroa ja sen pitäisi riittää, ellei purkutöissä tule esiin yllättäviä ongelmia, jotka nostaisivat urakan hintaa. Yhteistyössä Vantaan kaupunginmuseon kanssa toteutettavan korjauksen suunniteltiin olevan valmis 2024, jolloin rakennus täyttää 40 vuotta.

Lähteet
-------

1. 1 2  Myyrmäen Virtakirkko *Vantaan seurakunnat*. Viitattu 13.1.2021.
2. ↑  Vantaan seurakunnat Vantaan seurakunnat. Viitattu 27.11.2013.
3. ↑  Vantaan Sanomat: Tämä Myyrmäen helmi saa turistit huokaamaanViitattu 27.1.2015. (Arkistoitu – Internet Archive)
4. ↑  Vantaan seurakunnat: Myyrmäen kirkko *Vantaan seurakunnat*. Viitattu 25.1.2019.
5. ↑  Juusela, Pauli: Myyrmäen kirkon kaikki tiilet uusitaan – Vantaankosken seurakunta muuttaa evakkoon Virtataloon *Kirkko ja kaupunki.fi*.  9.1.2019. Viitattu 25.1.2019.
6. ↑  Urkufasadeja Sibelius-Akatemia
7. ↑  Myyrmäen kirkko *Vantaan seurakunnat*. Viitattu 3.5.2022.
8. ↑  Suojanen, Armi: Vuosia suljettuna olleen Myyrmäen kirkon peruskorjaus alkaa *Vantaan Sanomat*.  23.3.2023. Vantaa:  Etelä-Suomen Media Oy. Viitattu 26.3.2023.

Aiheesta muualla
----------------

* Kuvia tai muita tiedostoja aiheesta **Myyrmäen kirkko** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Vantaan kirkot ja kappelit |
| --- |
|  |
| Kirkot | 
* Hakunila
* Hämeenkylä
* Kivistö
* Korso
* Länsimäki
* Myyrmäki
* Pyhän Annan lastenkirkko
* Rekola
* Tikkurilan kirkko
* Tikkurilan ortodoksinen kirkko
* Vantaan Pyhän Laurin kirkko

 |
|  |
| Kappelit | 
* Honkanummi
* Pyhän Laurin kappeli
* Ruskeasanta
* Seutula
* Vaarala

 |
|  |
| Entiset | 
* Kaivoksela
* Tikkurilan vanha kirkko

 |

 |